Y.B. PUAN MICHELLE NG MEI SZE: Baik, terima kasih Tuan Speaker. Seperti kita sedia maklum bagi mengawal penularan wabak COVID-19, Kerajaan Malaysia telah melaksanakan Perintah Kawalan Pergerakan pada 18 Mac 2020 yang sejurusnya diubah kepada Perintah Kawalan Pergerakan Bersyarat dan kita kini berada dalam fasa Perintah Kawalan Pergerakan Pemulihan. Kerajaan Negeri Selangor telah melaksanakan pelbagai program untuk memastikan kestabilan ekonomi di samping mewujudkan pelbagai inisiatif dan inovatif. Saya menyambut baik dan menyokong Pakej Rangsangan Fasa Ke-3 yang diumumkan oleh Dato’ Menteri Besar pada semalam. Akibat pelaksanaan Perintah Kawalan Pergerakan kita semua sedia maklum bahawa sektor ekonomi terjejas teruk. Melalui program turun padang dari PKP sehingga sekarang, saya percaya ramai Ahli-Ahli Yang Berhormat telah menemui ramai pihak yang dirundung masalah, termasuk masalah dibuang kerja, kontrak peniaga atau pun pelanggan yang dibatalkan tanpa alasan, masalah ibu tunggal yang tidak dapat menerima manfaat program kerajaan seperti BPN kerana pendapatan isi rumah masih merekodkan pendapatan suami yang sudah lama meninggalkan keluarga atau pun disebabkan wangnya masih disalurkan kepada suami. Dijangka juga selepas moratorium pembayaran balik pinjaman tamat, kes-kes kebankrapan juga akan meningkat. Untuk ke semua kes ini penyelesaiannya adalah melalui mahkamah, untuk mereka di mana kontrak di tamat secara tidak munasabah atau pun untuk mereka yang dipecat secara tidak adil, perintah ganti rugi boleh di dapati daripada mahkamah sivil ataupun mahkamah perusahaan. Bagi ibu tunggal perintah penceraian juga boleh didapati daripada mahkamah keluarga supaya selepas itu mereka boleh mendapat bantuan kerajaan. Bagi kes-kes bankruptcy pula mereka perlu dibela di mahkamah.
Walau bagaimanapun apa yang dapat diperhatikan adalah dalam kebanyakan kes ini ramai daripada kalangan mereka terjejas, tidak mampu mengupah peguam kerana tidak fasih dengan selok-belok undang-undang sivil mahkamah. Keputusan kes-kes mereka juga terjejas. Bagi saya ini sebenarnya adalah peluang terbaik untuk Kerajaan Negeri Selangor memberi perhatian kepada isu accessibility keadilan ataupun dengan izin access to justice untuk warga Selangor, satu perkara yang belum diberi tumpuan di negeri-negeri lain. Jika kita mengkaji sistem guaman di seluruh dunia, sistem-sistem yang berjaya seperti United Kingdom, Australia, Singapura dan lain-lain
diterajui oleh kerajaan dengan itu Subang Jaya ingin mencadangkan supaya Kerajaan Negeri menjadi peneraju dengan mewujudkan satu dana bantuan guaman untuk kes- kes sivil sama seperti Yayasan Bantuan Guaman Kebangsaan ataupun YBGK.
Untuk makluman Ahli-Ahli Yang Berhormat YBGK adalah usaha untuk membiayai bantuan dan nasihat guaman berhubung prosiding jenayah untuk dan bagi pihak mereka yang memerlukan bantuan guaman. Jumlah yang diperuntukkan sebenarnya tidak banyak iaitu hanya RM12,000,000.00 sahaja setiap tahun untuk seluruh Malaysia. Melalui jalinan hubungan dengan Badan Peguam Malaysia, peguam- peguam yang mengambil kes daripada YBGK sekurang-kurangnya akan dibiayai kos asas mereka seperti kos perjalanan, kos alat tulis, kos cetak dan lain-lain. Objektif program tersebut bukan untuk membawa keuntungan besar kepada peguam-peguam malah sebenarnya untuk meningkatkan accessibility keadilan pada masyarakat yang memerlukan. Mereka yang tidak dapat mengupah peguam akan memperolehi nasihat dan perwakilan sewajarnya dan sejurusnya membantu kes mereka. Untuk makluman Ahli-Ahli Yang Berhormat, YBGK adalah hanya untuk kes jenayah, tiada lagi program kerajaan untuk kes-kes sivil. Ini adalah peluang Kerajaan Negeri untuk mengisikan kekosongan tersebut. Jika Kerajaan Negeri boleh memperuntukkan RM 3,000,000.00 sebagai permulaan untuk cubaan satu tahun. Dijangka seramai dua ribu sehingga tiga ribu rakyat Selangor akan dapat manfaat daripada dana bantuan guaman tersebut. Memandangkan di peringkat Selangor sudah diwujudkan Yayasan Anak Waris Selangor, program ini boleh diletakkan di bawah organisasi tersebut. Jika program percubaan ini menunjukkan hasil yang memberangsang maka ia boleh dipertimbangkan sebagai program kekal di Negeri Selangor. Setelah berdialog dengan Badan Guaman Malaysia, jawatankuasa mereka telah memberi sokongan kepada idea ini dan bersedia untuk bekerjasama dengan Kerajaan Negeri bagi mewujudkan sistem serta membekalkan sumber manusia dari segi peguam dengan secepat mungkin. Kerajaan Negeri wajar bertindak pantas, setiap hari yang berlalu maksud sebilangan ibu tunggal yang terus berada di dalam kesusahan, pekerja- pekerja yang dibuang kerja tanpa alasan munasabah yang tidak boleh mendapat keadilan, kontrak-kontrak usahawan kerja yang dibatalkan secara tidak adil dan selepas moratorium pembayaran balik pinjaman tamat, kes-kes bankruptcy dijangka akan meningkat. Inilah satu cadangan daripada Subang Jaya yang amat harap dapat dilaksanakan demi kebaikan rakyat Negeri Selangor. Dengan itu Subang Jaya mohon menyokong. Sekian, terima kasih.